
Saksframlegg:
Forslag til detaljregulering for Grindstugulego vart i samsvar med Vågå formannskap sitt vedtak i møte 9. juni 2026 sak 34/2026, lagt ut til offentleg ettersyn og høyring. Høyringsfristen var 17. august. Formålet med reguleringsplanen er å leggje til rette for bygging av bustadeiningar for eldre ved fortetting i området Grindstugulego. Planområdet er om lag 7 dekar stort og ligg sentralt i Vågåmo i eit etablert bustadområde med gangavstand til sentrum. Det er Vågå kommune som har utarbeidd planforslaget med bistand frå Norconsult AS.          

Planforslaget omfattar følgjande dokument:
· Plankart 
· Reguleringsføresegner 
· Planomtale 
· VAO-plan (omfattar overvassnotat og teikningane H101,H102,H103)
· ROS-analyse 
· Skredfarekartleggingsrapport v. Skred AS 

Plankartet og reguleringsføresegnene er juridisk bindande dokument. Planomtalen skildrar planforslaget. VAO-plan, ROS-analyse og skredfarekartlegginga er utgreiingar og dokumentasjon som ligg til grunn for utforminga av planen. Plankartet er vist nedanfor.

Figur 1: Detaljregulering for Grindstugulego, plankart


Innkomne høyringsuttaler
Det har kome inn 5 uttaler til planforslaget, alle frå regionale styresmakter. Høyringsuttalene er siterte nedanfor, og uttalene er difor ikkje lagt som vedlegg til saksframlegget. Kommunedirektøren har gjeve sin kommentar til kvar uttale. 



· NVE Region Øst
"Vi viser til brev datert 10.06.2026 med høyring av reguleringsplan. Føremålet med planen er å legge til rette for bygging av bustader for eldre ved fortetting i eit eksisterande bustadområde sentralt i Vågåmo. 

Om NVE  
NVE er nasjonalt sektormynde for flaum, erosjon, skred, vassdrag, grunnvatn og energi. I tillegg rettleier vi om førebygging av skadar frå overvatn og forvaltning av vassdrags- og energirelaterte kulturminne. Som høyringsinstans skal vi bidra til at nasjonale og vesentlege regionale interesser innanfor våre saksområde blir ivaretatt. 

NVE sin uttale 
Vi vurderer at våre fagområde er tilstrekkeleg vurdert og tatt omsyn til i plandokumenta. Vi har ingen merknader. 

Husk å melde inn naturfareutgreiingar og grunnundersøkingar 
Naturfareutgreiingar skal meldast inn til NVE og grunnundersøkingar meldast til NGU via NADAG, sjå plan- og bygningslova § 2-4 og Forskrift om pliktig innmelding av grunnundersøkelser og naturfareutredning. De finn meir informasjon på NVE sine nettsider under Meld inn naturfareutredninger. 

Kommunen sitt ansvar 
Kommunen har som plan- og bygningsmynde ansvaret for at det blir tatt nødvendig omsyn til våre saksområde i arealplanar, dispensasjonar og tiltak etter plan- og bygningslova. Dette gjeld uavhengig av om NVE har gitt råd, uttale eller motsegn til saka. 

Her finn de meir informasjon om NVE sine saksområde
Vår uttale i saka er ikkje nødvendigvis uttømmande. Her finn de meir rettleiing og verktøy de kan bruke for å ivareta saksområda våre: 
· Kartbasert rettleiar for reguleringsplan som leier dykk gjennom alle våre saksområde 
og gir dykk verktøy og innspel til korleis våre tema skal ivaretakast i reguleringsplanar
· Veileder: Unngå innsigelse fra NVE i arealplaner og
· våre nettsider om arealplanlegging. 

De kan ta kontakt med oss dersom det er behov for meir konkret rettleiing."

Kommunedirektøren sin kommentar:
NVE sin høyringsuttale er teken til etterretning.



· Statens vegvesen  
"Vi viser til motteken detaljreguleringsplan på høyring for Grindstugulego i Vågå kommune. Planen skal regulere bustader for eldre sentralt i Vågå. Området er sett av til bustader i kommuneplanens arealdel.  

Statens vegvesens rolle i planlegginga
Statens vegvesen har ansvar for at føringar i Nasjonal transportplan (NTP), Statlege planretningsliner for arealbruk og mobilitet, vegnormalane og andre nasjonale og regionale arealpolitiske føringar blir ivaretatt i planlegginga. Vi uttaler oss som forvaltar av riksveg på vegne av staten, og som statleg fagmyndigheit med sektoransvar innafor vegtransport. Sektoransvaret vårt for vegnettet betyr at vi har et overordna ansvar for at trafikktryggleik, framkome, universell utforming, klima og miljøomsyn, og at heilskapleg bypolitikk vert ivareteke i alle planforslag som vedkjem samferdsel. Gjennom vårt sektoransvar skal vi bidra til samarbeid mellom aktuelle myndigheiter, næringsliv og innbyggarar med mål om ein berekraftig utvikling. Vår rolle i denne saken er som sektormyndigheit. 

Våre innspel og merknader
Det er svært positivt å leggja til rette for senior- og omsorgsbustader gjennom fortetting i eit etablert bustadområde med nærleik til infrastruktur og tenester. Dette gjev gode føresetnader for eit aldersvennleg bustadmiljø. Bebuarane kan bu trygt og sjølvstendig over tid. Det er lagt opp til felles parkeringsplass, noko som gjev gode bilfrie areal inne i området.  
Planen tek i bruk eit eksisterande grønt drag som parkeringsplass. Her burde det vore plass til noko meir grønt som også sikrar gjennomgang, sjølv om det er mogleg å gå gjennom parkeringsplassen. Det er sett krav om sykkelparkering eller anna framkomstmiddel ved inngang. Det må sikrast sykkelparkering både til dei som bur i området og tilsette. Vi kan ikkje sjå å ha motteke varsel om oppstart i denne saka, og har difor heller ikkje kome med innspel. 


Kommunedirektøren sin kommentar
Uttalen frå Statens vegvesen er teken til orientering. Planforslaget legg til rette for tilkomst til omtalte grøntdrag ved gjennomgåande veg. Ålmenta kan nytte denne vegen for tilgang hit. Vågå kommune er prosjektet oppteken av å legg til rette for best moglege løysingar, både for framtidige bebuarar og for omgjevnadene. Med omsyn til krav om nødvendig areal for m.a. brannbil/utrykkingskøyretøy, er det behov for tilstrekkeleg areal for oppstilling og manøvrering. Det har ut frå dette vore vanskeleg å avsette meir areal til grønt enn det som er lagt inn i plankartet. Det vil ved opparbeiding av området bli lagt vekt på at området skal framstå som triveleg og appellerande både for dei som bur der og for omgjevnaden. Opparbeiding av tilstrekkeleg sykkelparkering vil bli teke i vare.



· Statsforvaltaren i Innlandet
«Vi viser til brev av 10. juni 2026 med høyring av detaljregulering for Grindstugulego i Vågå kommune. Vi viser samstundes til våre innspel ved oppstart av planarbeidet i brev av 7. januar 2026. 

Bakgrunn 
Planområdet ligg sentralt i Vågåmo og er om lag 7 dekar stort. Føremålet med planarbeidet er å leggje til rette for bygging av seniorbustader og omsorgsbustader og sikre gode og tilgjengelege buforhold nær sentrum, med tilgang til viktige tenestetilbod og sosiale møteplassar. Området er i dag del av eit etablert bustadområde med god tilgang til kommunal infrastruktur, butikkar, helsetenester og andre sentrumsfunksjonar. Detaljreguleringa er i tråd med kommuneplan for Vågå 2017–2027, som blei vedteken i 2017. Kommunen vurderer at planen ikkje utløyser krav om planprogram eller konsekvensutgreiing. 

Statsforvaltaren si vurdering
Våre vurderingar følgjer tematisk under. 

Arealbruk
Det er bra at Vågå kommune tek grep for å møte dei utfordringane som vil komme i samband med dei demografiske endringane dei nærmaste åra. Vidare er det positivt at dei planlagde senior- og omsorgsbustadene blir etablerte sentralt i Vågåmo. Dette er eit viktig grep for å bidra til trivsel og aktivitet, men òg for å bidra til ein klimavenleg arealbruk. Det er òg positivt at etableringa skjer ved fortetting i sentrum og at ein ikkje tek i bruk nye areal. 

Samfunnstryggleik 
Det er utarbeidd risiko- og sårbarheitsanalyse for detaljreguleringsplanen. Analysen er utarbeidd i tråd med metoden som er skildra i rettleiaren Samfunnstryggleik i kommunen si arealplanlegging frå Direktoratet for samfunnstryggleik og beredskap.

På bakgrunn av ein innleiande gjennomgang av sjekklista er det identifisert tre farar som er nærare vurderte med omsyn til risiko og sårbarheit. Desse er skredfare, ekstremnedbør/overvatn og skogbrann. Risikoreduserande tiltak er skildra, og det er lagt til grunn at desse blir følgde opp ved gjennomføringa av planen. Omsynssone for flaumfare er teikna inn på plankartet med tilhøyrande føresegn. Denne er basert på tilrådingar i skredfarevurderinga som er utarbeidd av Skred AS. Omsynssona er ikkje nemnd som tiltak i risiko- og sårbarheitsanalysen, og vi tilrår av omsyn til samanhengen i plandokumenta at dette blir innarbeidd før sluttbehandlinga av planen. 

Planføresegner og plankart 
Statsforvaltaren har ikkje utover det ovannemnde gjort nokon juridisk gjennomgang av planføresegner og plankart. Vi føreset at plankartet er forma ut i samsvar med kart- og planforskrifta § 9.»


Kommunedirektøren sin kommentar 
Uttalen frå Statsforvaltaren er teken til etterretning. ROS-analysen er supplert slik at faresone i plankartet med tilhøyrande føresegn også er omtalt som tiltak i ROS-analysen. Dette gir fullstendig samsvar mellom plandokumenta. For ordens skuld nemner kommunedirektøren at omsynssona vist i plankartet gjeld skredfare jf. gjennomført faresonekartlegging, og ikkje flaumfare slik Statsforvaltaren refererer.



· Mattilsynet 
«Vi viser til høyringsbrev datert 10. juni 2026. 

Saka gjeld 
Formålet med detaljreguleringa for Grindstugulego er å leggje til rette for bygging av seniorbustader og omsorgsbustader gjennom fortetting i eit bustadområde sentralt i Vågåmo. Planområdet er om lag 7 dekar stort og er del av eit etablert bustadområde med god tilgang til kommunal infrastruktur, som vatn- og avløpsforsyning. 

Vår rolle 
Mattilsynet er statleg sektormyndigheit for fagområda plantehelse, helse og velferd hos fisk og dyr, mat og drikkevatn. Som høyringsinstans skal vi bidra til å ivareta nasjonale og regionale interesser innanfor våre forvaltningsområde. 

Uttale som gjeld plantehelse
Kommunar, entreprenørar og andre ansvarlege for anleggsarbeid og flytting av jord, må allereie i planleggingsfasen vurdere om aktiviteten kan innebere fare for å spreie spesifiserte planteskadegjørere og ugraset floghavre. Dei ansvarlege må gjere denne vurderinga før oppstart av arbeidet med å grave, transportere, deponere og tilføre jord til nye område. Planføresegnene manglar krav til korleis ein skal hindre spreiing av planteskadegjerarar etter plantehelseforskriften og forskrift om floghavre. Vi forventar at planføresegnene svarar på korleis planen vil hindre spreiing av planteskadegjerarar. Det som er omtalt i føresegna «Terrenginngrep og vegetasjon» er svartelista planter. Dette er Miljødirektoratet sitt sektorområde. Vi viser til vår rettleiing Hvordan unngå å spre planteskadegjørere og ugras ved anleggsarbeid og flytting av jord | Mattilsynet»


Kommunedirektøren sin kommentar 
Uttalen frå Mattilsynet er teken til etterretning. Mattilsynet ber om at planføresegnene svarar ut korleis planen skal hindre spreiing av m.a. planteskadegjerarar. Med bakgrunn i dette er reguleringsføresegnene om «Terrenginngrep og vegetasjon» under pkt 2.2 i føresegnene supplert med følgjande tekst (vist i kursiv): 
Ved anleggsarbeid og jordflytting skal det sikrast at ikkje planteskadegjerarar og floghavre blir spreidd, jf. plantehelseforskrifta og forskrift om floghavre. Dette skal vere vurdert og teke i vare før oppstart av arbeidet.
Vidare er rekkefølgjeføresegnene pkt. 5.1 supplert med følgjande tekst (vist i kursiv): 
Før igangsetting av anleggsarbeid og jordflytting skal reguleringsføresegnene pkt. 2.2 om «Terrenginngrep og vegetasjon» vere vurdert og teke i vare.   
Med desse tilføyingane er Mattilsynet sin uttale følgd opp.



· Innlandet fylkeskommune  
«Me syner til oversending frå Dykk ved brev dagsett 10.06., med svarfrist 17.08.2026. Saka gjeld høyring og offentleg ettersyn av Detaljregulering for Grindstugulego i Vågå kommune. 

Bakgrunn 
Formålet med forslag til detaljregulering for Grindstugulego er å leggje til rette for bygging av bustader for eldre ved fortetting i eit eksisterande bustadområde sentralt i Vågåmo. Planarbeidet legg til grunn demografiske endringar og behovet for fleire bustader for seniorar og eldre i Vågå i åra som kjem. Planen skal leggje til rette for eigna og attraktive leilegheiter nær sentrum og gi tilgang til viktig tenestetilbod og sosiale møteplassar slik at det ligg til rette for å bu lengst mogleg heime. Planområdet er om lag 7 dekar stort. Planforslaget opnar for etablering av leilegheiter fordelt på fleire bygningar. Det er sett krav til estetikk, materialbruk og fargeval for å sikre at nye bygningar glir godt inn i nærmiljøet, og det er lagt vekt på tilgjenge for alle og gode uteareal. 

Fylkeskommunen si rolle 
Vår fråsegn er grunngjeve ut frå vårt rettleiingsansvar (pbl. § 3-2) og samfunnsutviklarrolla vår med ansvar for å bidra til ei heilskapleg og ønskt utvikling gjennom planlegging i Innlandet fylke, samtidig som me også skal vareta vårt faglege ansvar som styresmakt på utvalde område. Dette omfattar både nasjonale og regionale mål og omsyn på område som; kulturarv, samferdsel, trafikktryggleik, kollektiv, gåing og sykling, samordna bustad-,areal- og transportplanlegging (SBATP), stadutvikling, friluftsliv, interessene til barn og unge, vilt, villrein, vassmiljø, ferskvassfisk og universell utforming. Fylkeskommunen har eit særskilt ansvar som vegeigar og forvaltar av fylkesvegane i Innlandet, samtidig som me også skal forvalta eigedommar i kraft av å vera grunneigar.

Fylkeskommunen sine innspel 
Plan
Innlandet fylkeskommune vurderer planforslaget å vera i tråd med sentrale mål for samfunnsutviklinga. Å leggja til rette for senior- og omsorgsbustader gjennom fortetting i eit etablert bustadområde svarer direkte på både demografiske endringar, behovet for meir tilpassa bustader og ønsket om berekraftig arealbruk. Plasseringa i eit etablert bustadområde med nærleik til infrastruktur og tenester gir gode føresetnader for eit aldersvennleg bumiljø, der bebuarane kan bu trygt og sjølvstendig over tid og det vil kunne styrke lokal stadsutvikling. Dei planfaglege forholda som vi peika på ved varsel om oppstart av reguleringsplanarbeidet synes ivaretekne i planforslaget. 

Kulturarv 
Kulturarv – bygningar og landskap 
Det er positivt at det er sett krav til estetikk, materialbruk og fargeval for å sikre at nye bygningar blir godt tilpassa nærmiljøet og den verneverdige bebyggelsen i området. Vurderinga om å redusere maksimal mønehøgd frå 12 til 9 meter, kombinert med krav om saltak som hovudtakform og takvinkel mellom 20 og 35 grader, er god. Dette vil bidra til at nye bygningar får ein skala og utforming som tek omsyn til bygningsmiljøet i nærleiken. Med dei vurderingane som er gjorde ovanfor, har seksjon for bygningar og landskap ingen ytterlegare merknader til detaljreguleringa på noverande tidspunkt. 

Automatisk freda kulturminne 
Varslingsplikta i følgje kulturminnelova § 8, andre ledd er teken inn i føresegnene til planforslaget. Forholdet til eventuelle ikkje registrerte automatisk freda kulturminne er dermed vareteke i planen. Me vurderer at undersøkingsplikta etter kulturminnelova § 9 er oppfylt. 

Samferdsel 
Tiltaket inneber fortetting i eit eksisterande bustadområde. Det blir lagt til rette for senior- og omsorgsbustader med kort avstand til sentrum med møteplassar og viktige funksjonar. Dette er i samsvar med statlege planretningslinjer for areal og mobilitet. Det er gangtilkomst til sentrum via bustadgater med låg trafikk og fart. Planområdet omfattar ikkje fylkesveg. Fylkeskommunen har ingen samferdselsfagleg merknad til planforslaget. 

Veg og trafikktryggleik 
Planforslaget sikrar tilkomst til planområdet, og det er regulert areal for naudsynt parkering. Planen sikrar tilkomst til planområdet, og til tilgrensande bustadeigedom gnr. 66 bnr. 341 som har kjøretilkomst gjennom planområdet. Det skal vere tilgang på besøksparkering og det skal vere parkeringsareal for syklar, og ev. andre enkle framkomstmiddel, i tilknyting til inngangsparti og under tak.»

Kommunedirektøren sin kommentar  
Uttalen frå Innlandet fylkeskommune er teken til orientering.




Vurdering:
Forslag til detaljregulering for Grindstugulego har vore på høyring i perioden 9. juni til 17. august.  Det har ikkje kome inn vesentlege merknader i høyringsperioden som tilseier større endringar av planforslaget. Det kom 5 høyringsuttaler til planforslaget. Kvar enkelt uttale er vurdert og kommentert ovanfor, og kommunedirektøren viser til dette. 

Tilrådingar som går fram av uttalene er tekne omsyn til og innarbeidde i framlagt planforslag. Det dreier seg om oppfølging av Mattilsynet sin uttale ved ei supplering av føresegnene som skal sikre at det ved anleggsarbeid/jordflytting ikkje blir spreidd planteskadegjerarar mv. Det dreier seg også om eit innspel frå NVE med tilråding om ei mindre presisering i ROS-analysen som skal sikre fullstendig samsvar mellom plandokumenta. Det er utover dette ikkje gjort innhaldsmessige endringar i planforslaget som vart lagt ut til offentleg ettersyn og høyring. Det kan elles nemnast at dokumenta som inngår i VAO-plan er samla som eitt dokument, men innhaldet er ikkje endra. 

Ved framlegging av planforslaget for utlegging på høyring og offentleg ettersyn vart det gjort greie for vurderingar knytt til utnyttingsgrad, byggehøgder, tilpassing til eksisterande bygningsmiljø og omgjevnader mv. Framlagt plan har rammer og føresegner som skal sikre ei god tilpassing til eksisterande busetnad, samstundes som arealet skal utnyttast godt. Det er stilt krav til uteopphaldsareal, universell utforming og tilgjengelege bueiningar, slik at det blir lagt til rette for gode bumiljø og at bebuarane kan bu heime lengst mogleg. Andre tema som m.a. vegtilkomst, trafikktryggleik,  naturmangfald og forhold knytt til VAO er vurderte og tekne i vare i planforslaget.

Framlagt planforslag opnar for realisering av leilegheiter med gangavstand til Vågåmo sentrum. Planforslaget er ei direkte oppfølging av Bustadplan for Vågå kommune 2026-2030 og omtalt behov for fleire sentrumsnære bustader for eldre i Vågå. Planforslaget vil legge til rette for at fleire kan bu trygt og sjølvstendig i eigen bustad lengst mogleg ,noko som er i samsvar med måla om planlegging for meir aldersvennlege samfunn.

Kommunedirektøren meiner at planforslaget er godt gjennomarbeidd og kan leggast fram for sluttbehandling og godkjenning.


[bookmark: Innstilling]Kommunedirektøren si innstilling:
Med heimel i plan- og bygningslova § 12-12 blir framlagt forslag til detaljreguleringsplan for Grindstugulego godkjent. 

Detaljregulering for Grindstugulego erstattar og opphevar reguleringsplan for Vågåmo vest, vedteken 30.06.1998, samt del av reguleringsplan for Lyen skog, vedteken 06.05.1967, for samanfallande område. 



[bookmark: UtvalgsNavn][bookmark: MØTESAKSNR][bookmark: Møtedato]Formannskapet si behandling av sak 43/2026 i møte den 15.09.2026:
Behandling
[bookmark: Behandling]Samrøystes

Vedtak
[bookmark: _GoBack][bookmark: Vedtak]
Med heimel i plan- og bygningslova § 12-12 blir framlagt forslag til detaljreguleringsplan for Grindstugulego godkjent. 
 
Detaljregulering for Grindstugulego erstattar og opphevar reguleringsplan for Vågåmo vest, vedteken 30.06.1998, samt del av reguleringsplan for Lyen skog, vedteken 06.05.1967, for samanfallande område. 
 
 

[bookmark: UtvalgsNavn_0][bookmark: MØTESAKSNR_0][bookmark: Møtedato_0]Kommunestyret si behandling av sak 50/2026 i møte den 22.09.2026:
Behandling
[bookmark: Behandling_0]Samrøystes

Vedtak
[bookmark: Vedtak_0]Med heimel i plan- og bygningslova § 12-12 blir framlagt forslag til detaljreguleringsplan for Grindstugulego godkjent. 
 
Detaljregulering for Grindstugulego erstattar og opphevar reguleringsplan for Vågåmo vest, vedteken 30.06.1998, samt del av reguleringsplan for Lyen skog, vedteken 06.05.1967, for samanfallande område. 

